“ก.ล.ต.” เดดไลน์ “เอเชีย เวลท์” ส่งแผนแก้ไข “NC” 13 ธ.ค.นี้
“ก.ล.ต.” สั่ง “บล.เอเชีย เวลท์” ส่งแผนแก้ไข NC ภายใน 13 ธ.ค.นี้ เพื่อดำเนินการในขั้นตอนต่อไป แต่หากไม่ทันกำหนดต้องยืดแผนอีก 90 วัน ขณะที่ลูกค้ายังสามารถโอนทรัพย์สินได้ในช่วงแก้ไขแผน 
“ก.ล.ต.” สั่ง “บล.เอเชีย เวลท์” ส่งแผนแก้ไข NC ภายใน 13 ธ.ค.นี้ เพื่อดำเนินการในขั้นตอนต่อไป แต่หากไม่ทันกำหนดต้องยืดแผนอีก 90 วัน ขณะที่ลูกค้ายังสามารถโอนทรัพย์สินได้ในช่วงแก้ไขแผน
22 พ.ย. 2565

สืบเนื่องจากกรณี บริษัทหลักทรัพย์ เอเชีย เวลท์ จำกัด นำเงินของลูกค้าไปชำระเป็นค่าซื้อหลักทรัพย์กับสำนักหักบัญชี โดยลูกค้าไม่ได้ยินยอมจำนวน 157.99 ล้านบาท จนเป็นเหตุให้ ก.ล.ต. สั่งให้บริษัทหยุดประกอบกิจการพร้อมสั่งให้คืนเงินลูกค้าภายในวันที่ 20 พ.ย.65 แต่บริษัทไม่สามารถชำระเงินให้ลูกค้าได้ตามกำหนด
อีกทั้งบล.เอเชีย เวลท์ ไม่สามารถดำรงเงินกองทุนสภาพคล่องสุทธิ (Net Capital: NC) ได้ตามที่กฎหมายกำหนด โดยมีเงินกองทุนต่ำกว่า 0 ติดต่อกันเกิน 5 วันทำการ นับตั้งแต่วันที่ 14 พ.ย.65 จึงถูกระงับการดำเนินธุรกิจทุกประเภทจนกว่าจะสามารถดำรงเงินกองทุนได้
ล่าสุดวันนี้ (22พ.ย.65) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แถลงข่าวถึงกรณีดังกล่าว โดยสั่งให้บล.เอเชีย เวลท์ เสนอแผนแก้ไข NC ภายใน 13 ธ.ค. นี้ และให้บริษัทดำเนินการแก้ไขแผนเพื่อให้บริษัทมีสภาพคล่องกลับมาให้บริการลูกค้าได้ตามปกติ ภายในระยะเวลา 90 วัน หรือ 13 ก.พ.66
โดยระหว่างบริษัทดำเนินการแก้ไขแผน NC นั้น บล.เอเชีย เวลท์สามารถให้ลูกค้าโอนทรัพย์สินไปยังโบรกเกอร์อื่นเพื่อให้สามารถซื้อขายหลักทรัพย์ได้ตามปกติภายใน 10 วัน หากเลยกำหนดให้ทางบล.เอเชีย เวลท์ ไปดำเนินการติดต่อลูกค้าเพื่อให้ทำการโอนย้ายทรัพยสินให้เสร็จสิ้น
ส่วนกรณีที่บล.เอเชีย เวลท์ นำเงินของลูกค้าไปชำระเป็นค่าซื้อหลักทรัพย์กับสำนักหักบัญชี โดยลูกค้าไม่ได้ยินยอมจำนวน 157.99 ล้านบาท จนถึงล่าสุดยังไม่พบความเสียหายเพิ่มเติม
สำหรับแนวทางในการแก้ไข NC ให้เกินเกณฑ์บริษัทสามารถทำได้หลายแนวทาง ทั้งการเพิ่มทุน การออกหุ้นกู้ด้อยสิทธิ เป็นต้น อย่างไรก็ตามปัจจุบันบล.เอเชีย เวลท์ มีลูกค้า 5,300 ราย มีเงินสดลูกค้าฝากในบัญชีรวมกว่า 300 ล้านบาท
ส่วนกรณีผู้บริหาร และบริษัทหลักทรัพย์บล.เอเชีย เวลท์ จะยังมีความน่าเชื่อในการดำเนินธุรกิจหรือไม่ทาง ทาง ก.ล.ต. ยังต้องพิจารณาหลายองค์ประกอบว่ายังเข้าเกณฑ์การดำเนินธุรกิจหลักทรัพย์หรือไม่